
R A P O R T

asupra propunerii legislative pentru modificarea art.80 alineatul (3) din Legea nr.19/2000 privind sistemul public de pensii şi alte drepturi de asigurări sociale cu modificările şi completările ulterioare
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea art.80 alineatul (3) din Legea nr.19/2000 privind sistemul public de pensii şi alte drepturi de asigurări sociale cu modificările şi completările ulterioare, trimisă cu adresa nr. Pl.x 808 din 1 noiembrie 2006.

La întocmirea prezentului raport Comisia a avut în vedere avizele:

· Consiliului Legislativ (nr.673/08.05.2006 - favorabil)

· Consiliului Economic şi Social (nr.1150/15.05.2006 - negativ)
· Comisiei juridice, de disciplină şi imunităţi (nr.31/1279/13.11.2006 - negativ)
precum şi punctul de vedere al Guvernului (nr.1820/08.06.2006 - negativ).
Propunerea legislativă are ca obiect de reglementare modificarea alin.(3) al art.80 din Legea nr.19/2000, cu modificările şi completările ulterioare, în sensul stabilirii unui cuantum minim de 50 euro, începând cu data de 1 ianuarie 2007, pentru pensia pentru limită de vârstă şi stagiu complet de cotizare.
Comisia propune Plenului Camerei Deputaţilor respingerea iniţiativei legislative întrucât stabilirea unei pensii minime pentru limită de vârstă şi stagiu complet de cotizare ar încălca principiile egalităţii, contributivităţii şi obligativităţii, principii care stau la baza sistemului public de pensii instituit prin Legea nr.19/2000. Reglementarea unui cuantum minim al acestei categorii de pensii ar crea discriminări între beneficiarii sistemului public de pensii, astfel încât persoane care au contribuit în mod diferit să beneficieze de acelaşi cuantum al pensiei.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor, republicat:

· d-l Mihai Şeitan – Preşedintele Casei Naţionale de Pensii şi Alte Drepturi de Asigurări Sociale 

· d-na Georgeta Bratu – director, Ministerul Muncii, Solidarităţii Sociale şi Familiei
· d-l Ion Dumitreasa – consilier, Ministerul Muncii, Solidarităţii Sociale şi Familiei 

· d-na Maria Popescu – consilier, Ministerul Finanţelor Publice.
4. La lucrările comisiei au fost prezenţi 15 deputaţi, din totalul de 19 membri ai comisiei.

Raportul comisiei a fost adoptat cu 14 voturi pentru şi o abţinere.

5. Propunerea legislativă a fost respinsă de Senat în şedinţa din 26.10.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 30 noiembrie 2006, Comisia propune respingerea iniţiativei legislative.

